เร่งขจัดคราบน้ำมันรั่วไหล 2,000 ลิตร บริเวณท่าเทียบเรือแหลมฉบัง ลดผลกระทบสิ่งแวดล้อม
นายสรพงศ์ ไพฑูรย์พงษ์ รองปลัดกระทรวงคมนาคม รักษาการอธิบดีกรมเจ้าท่า สั่งการให้สํานักงานเจ้าท่าภูมิภาคที่ 6 สาขาชลบุรี เร่งขจัดคราบน้ำมันรั่วไหลบริเวณข้างเรือ MSC ALXEA สัญชาติ PANAMA เทียบท่า C2 ท่าเทียบเรือแหลมฉบัง ให้เสร็จโดยเร็ว ลดผลกระทบต่อสิ่งแวดล้อม ดำเนินการตามกฎหมายอย่างเคร่งครัด และห้ามปล่อยเรือออกจากท่าเด็ดขาด จากการสอบสวนข้อมูล กัปตันเรือ ให้การว่า  ทำการปั้มน้ำอับเฉาเรือออกนอกตัวเรือจึงทำให้มีน้ำมันเชื้อเพลิงรั่วไหลออกมาด้วย ปริมาณประมาณ 2,000 ลิตร และเพื่อไม่ให้คราบน้ำมันกระจายจนส่งผลกระทบต่อสิ่งแวดล้อมโดยรอบ สำนักงานเจ้าท่าภูมิภาคที่ 6 สาขาชลบุรี และสำนักงานควบคุมการจราจรและความปลอดภัยทางทะเล  ได้ประสานบริษัทรับขจัดคราบน้ำมันเข้าพื้นที่ทำการขจัดคราบน้ำมัน และใช้บูมล้อมบริเวณท้ายเรือ โดยกรมเจ้าท่า ได้ดำเนินการรวบรวมเอกสารดำเนินการแจ้งความร้องทุกข์ กล่าวโทษกับเจ้าของเรือและผู้ควบคุมเรือ กับสถานีตำรวจภูธรตำบลแหลมฉบัง  จังหวัดชลบุรี ในข้อหาการกระทำความผิดตามมาตรา 119 ทวิ ของพระราชบัญญัติการเดินเรือในน่านน้ำไทย พร้อมแจ้งตัวแทนเจ้าของเรือให้ทราบว่าเจ้าของเรือต้องเป็นผู้รับผิดชอบค่าใช้จ่ายทั้งหมดในการขจัดคราบน้ำมัน ซึ่งผู้แทนเจ้าของเรือรับทราบและประสานประกันภัยรับผิดชอบความเสียหายที่เกิดขึ้นด้วยแล้วอย่างไรก็ตาม คาดว่าน่าจะใช้ระยะเวลาขจัดน้ำมันแล้วเสร็จประมาณเวลา 24.00 น. และให้เจ้าหน้าที่กรมเจ้าท่า เข้มงวด กวดขันให้ปฏิบัติตามมาตรการอย่างมีระบบแบบแผนและเป็นไปตามข้อกฎหมายอย่างชัดเจน เพื่อมิให้เกิดเหตุการณ์ขึ้นอีก